Integrationsminister Inger Støjbergs flygtningeannoncer i libanesiske aviser har også nået de store amerikanske aviser.

Både Washington Post og The Wall Street Journal omtaler de danske annoncer under overskrifter som: ”Kære flygtninge, lad være med komme her” og ”Annoncer fortæller flygtninge, at de ikke er velkomne”.

Artiklen i The Wall Street Journal (WSJ) lå i top over mest læste artikler, og er lige nu den tredje mest læste på avisens hjemmeside, og en af de mest debatterede.

Langt den overvejende del af kommentarerne hylder den danske regerings initiativ.

En læser af WSJ skriver: ”Bravo Danmark.” En anden: ”Endelig et sjældent eksempel på fornuft. Godt gået Danmark”

På Washington Posts hjemmeside lyder nogle af kommentarerne til den danske regerings initiativ:

”Godt gået. De (regeringen, red.) leder et land, ikke en velgørenhedsorganisation. Deres opgave er at gøre, hvad der tjener deres borgeres interesse.”

Og

”Endelig! Et demokrati, der faktisk stræber efter at beskytte deres folk og dets kultur imod dem, der ønsker at ødelægge det. Bravo Danmark”

Der er bestemt også læsere af begge aviser, der forundres over Inger Støjbergs annoncer. En læser skriver:

”Danmark mangler medfølelse”

En anden:

”Er det, hvad et lykkeligt land gør?”

Men flertallet af kommentarerne i begge avisers debatfora roser som nævnt annoncerne, og flere drager paralleller til den amerikanske debat om illegale indvandrere:

”Hvorfor kan eller vil vores regering ikke gøre det samme i aviser i Mexico, Salvador, Guatemala og Honduras?”

Og en læser mener, det er urimeligt at klandre Danmark:

”Skyd i stedet skylden på Obama og Merkel for at undlade at stoppe IS og andre kriminelle og dermed forhindre folkevandringen.”

Flere læsere hæfter sig også ved i deres kommentarer, at det er påfaldende, at de omkringliggende golf-stater, alle muslimske lande, ikke ønsker at tage imod de syriske flygtninge. Øjensynligt fordi de pågældende lande mener, der er for stor risiko for at lukke potentielle islamistiske terrorist-sympatisører ind.

Omtalen af annoncerne rammer ned i en amerikansk debat om, hvorvidt Obama-administrationen burde gøre noget mere for at stoppe borgerkrigen i Syrien og åbne for flere flygtninge fra de krigshærgede områder. Hidtil har USA nægtet at modtage et større antal flygtninge fra Syrien og andre lande i Mellemøsten. Især Republikanerne har ytret bekymring for, at det vil øge risikoen for terrorisme, hvis USA åbner for flere syriske flygtninge. De frygter, Islamisk Stat vil bruge flygtningeprogrammer til målrettet at sende deres sympatisører til Europa og USA.

Mandag oplyste en talsmand for det nationale sikkerhedsråd dog, at den amerikanske administration i lyset af de seneste ugers store flygtningestrømme er i gang med at re-vurdere, om USA skal modtage flere flygtninge fra de krigshærgede områder.